Metropolisie jaag groep gewapende rowersMetropolisiebeamptes van Johannesburg het Woensdag ŉ man in hegtenis geneem kort nadat ŉ groep gewapende mans ŉ skrootwerf beroof het. Volgens hoofsup. Wayne Minnaar, die woordvoerder van die Johannesburgse metropolisie, was die beamptes op ŉ kapingstoneel in Main Reefweg in Denver toe die eienaar van ŉ plaaslike skrootwerf by hulle stilhou en gesê het dat hy pas beroof is. “Die man het gesê dat hy deur ŉ groep van nagenoeg 12 rowers van ŉ onbekende hoeveelheid kontant beroof is. Hy het vir die beamptes gesê in watter rigting die verdagtes in ŉ Toyota Quantum gevlug het. Die beamptes het in hul voertuig gespring, die verdagtes gejaag en kort daarna die verdagte voertuig afgetrek,” het Minnaar gesê. Sowat 12 verdagtes het uitgespring en weggehardloop. Die beamptes kon egter die bestuurder in hegtenis neem en ondervra. Meer inhegtenisnames word verwag. Die verdagte is van gewapende roof aangekla en hy moet vandag in die Johannesburgse landdroshof verskyn.